**Referat fra møte Vinger Rotaryklubb 4. oktober 2016.10.05**

President Werner ledet møtet.

Bursdager: Thomes 52 år, Trond Erik 49 år.

Presidenten orienterte om et fellesmøte 27. oktober. Møtet gjaldt markering av TRF’s 100 års feiring (Rotary Foundation) Orientering om tid, sted og program er sendt alle medlemmer. Han oppfordret alle til å møte, og gjerne inviter med potensielle givere.

**Kveldens program** var ved Knut Korvald som holdt ”Egoforedrag”. Han ble introdusert av fadderen Inge Langrekken.

**Bakgrunn:** Født 1. september 1966. Besteforeldre på morsiden var Oskar og Marie Nilsen med slekt fra Sverige. De var bønder i Bjørkelangen, men kjøpte gård og flyttet hit til distriktet. Erling Korvald som var lege i Kirkestredet her i Kongsvinger, var bestefar på farsiden. Begge foreldre Åse og Kjell var lærere på sentralskolen her i Kongsvinger.

Knut har 2 brødre, Erling f. 64 og Kjetil f. 71 som begge var politisk aktive i ungdomsårene.

Familien bodde sammen med bestefaren i stor familiebolig bl.a. på Winsnesløkka og senere i Øvrebyen. Hele familien var aktive i en rekke fritidsaktiviteter, og ferierte ofte sammen, både i inn og utland. Ofte besøk på hytta i Hemsedal med fiske og fjellturer.

Barneårene var preget av mye aktivitet, og en rekke lekekamerater alle steder.

**Egen familie:** Etter et tidligere familiebrudd traff han sin kone Birgit Staal for 15 år siden. Etter 11 års samboerskap giftet de seg i 2012. Hun hadde 2 barn ( nå hhv 22 og 24 år gamle) fra tidligere, og han har vært stefar hele tiden. De har nå flyttet til Oslo for å studere. Han har selv ingen barn.

Birgit var fotsoneterapeut og egen næringsdrivende i Bjørkelangen, men hun ble syk i 2008 med en alvorlig hjernesvulst. Ble henvist til Italia for operasjon i 2009. Noen lammelser umiddelbart etterpå, men er nå frisk. Arbeider nå innen helsesektoren her i distriktet.

**Skole og yrkesaktivitet:** Etter videregående her i Kongsvinger, tok han militærtjeneste på Sessvoldmoen. Gikk deretter på BI og ble bedriftsøkonom. Har senere utdannet seg til diplomøkonom, og har planer om en Master. (Han er litt usikker på om han kommer til å fullføre denne)

Startet yrkeskarrieren som servitør på ”Lekteren” på Aker brygge. Det ble lite netto igjen til å betale studielån (men det var en artig tid). Deretter en kort periode på Bolkesjø, senere på Dyno her på Kongsvinger der han var økonomisjef i 10 år. Fra 1995 har han vært ansatt i Stangeskovene, de siste 16 år som økonomisjef. De første årene med arbeids- og bosted i Bjørkelangen, men fra 2015 flyttet ”hjem” til Kongsvinger. Kjøpt hus på ”are sia” etter at Birgit falt for huset. Selv var han litt tvilende, men angrer ikke nå.

Stangeskovene har vært en familieeid bedrift fra 1899 (Stang familien senere sammen med Schweigaard familien) til i år. Nå aksjeselskap med Andvord som majoritetsaksjonær. Firmaet omfatter hele kjeden fra skog- sag – høvleri – byggevarer. Eier 226 000 mål skog, 2 sagbruk, 3 høvlerier, 7 byggevareutsalg (samarbeid med Byggmakker). Bedriften har 200 ansatte, og omsetter for 750 millioner kroner /år. Resultat i fjor var 32 millioner kr.

I vekstsesongen binder skogeiendommen like mye CO2 som 20 000 biler spyr ut!

**Hobbyer:** Knut’s fritid har i alle år innbefattet idrett og friluftsliv. Fotball og skøyter som barn, senere sykkel. Ble aktivt med i Glåmdal Sykkelklubb (Sverre Ekås). Var med på juniorlandslaget, og oppnådde sølvmedalje i NM. La opp konkurransesyklingen som 20 åring, men har de senere år gjenopptatt syklingen mer i sosial sammenheng. ”Harde tak” er en gjeng som reiser verden rundt (bl.a. til Sydafrika) og deltar i sykkelevenementer sammen med likesinnede. Unikt miljø og vennskap. Egotripp! Lidenskap på fritid! (Har bl.a. syklet den beryktede brosteinsetappen i Paris- Robaix i Tour de France, dagen før selve rittet). Knut var unnvikende på spørsmål om hva utstyret kostet, men innrømmet at ”det var spinnville priser” Medlemmene av ”gjengen” var meget kvalitetsbevisst, og hadde ikke dårligere utstyr enn proffene!

Han berømmet Birgit for toleransen hun viste overfor syklingen, men fortalte også at de kompenserte dette med mange felles fritidsaktiviteter. Bl.a. kajakkpadling, og friluftsliv generelt. Som eksempel fortalte han at de kvelden før dette rotarymøtet hadde reist opp til ”Dronningens Utsikt” med mat og soveposer, og hadde overnattet ute i det fri. Derfra rett på jobb neste dag!

Presidenten takket for et meget innholdsrikt egoforedrag. Siden Knut nylig hadde fylt 50 år fikk han overrakt en flaske rødvin som oppmerksomhet. (Så vidt referenten så dreide det seg om en god Valpolicella Ripasso)

Referent Sigurd Wetterhus